Συνάδελφος από Αιτωλοακαρνανία, μας ρώτησε τα εξής:

Ερώτηση:

**Είμαστε υποχρεωμένοι να υπαχθούμε στην Ενιαία Αρχή Πληρωμών;**

Ας δούμε το όλο θέμα:

**Ενιαία Αρχή Πληρωμής**

Στο ν. 3845/2010 «Μέτρα για την εφαρμογή του μηχανισμού στήριξης της ελληνικής οικονομίας από τα κράτη-μέλη της Ζώνης του ευρώ και το Διεθνές Νομισματικό Ταμείο» (ΦΕΚ 65, Τ. Α΄, στις 6 Μαΐου 2010), άρθρο 2, παράγρ. 1.β, αναφέρει τα εξής:

«β. Με κοινή απόφαση των Υπουργών Οικονομικών και Εσωτερικών, Αποκέντρωσης και Ηλεκτρονικής Διακυβέρνησης, που εκδίδεται μέσα σε ένα μήνα από την έναρξη ισχύος του νόμου αυτού, διενεργείται απογραφή του πάσης φύσεως προσωπικού στο Δημόσιο και τα Ν.Π.Δ.Δ.

Το προσωπικό που απογράφεται λαμβάνει τις πάσης φύσεως τακτικές ή έκτακτες αποδοχές, αποζημιώσεις και με οποιαδήποτε άλλη ονομασία αμοιβές, υποχρεωτικά μέσω τραπεζικού λογαριασμού από Ενιαία Αρχή Πληρωμής που συστήνεται με την απόφαση του προηγούμενου εδαφίου στο Γενικό Λογιστήριο του Κράτους. Με την ίδια απόφαση ρυθμίζεται κάθε αναγκαίο ζήτημα για τη συγκρότηση, οργάνωση και λειτουργία της Ενιαίας Αρχής Πληρωμής, η διαδικασία απογραφής, η ένταξη των αναγκαίων στοιχείων σε ηλεκτρονική βάση δεδομένων, ο χρόνος, ο τόπος και τα όργανα απογραφής, καθώς και η ημερομηνία έναρξης της καταβολής των πάσης φύσεως αποδοχών, από την Ενιαία Αρχή Πληρωμής. Μετά την οριζόμενη από την ως άνω απόφαση ημερομηνία καταβολής των πάσης φύσεως αποδοχών από την Ενιαία Αρχή Πληρωμής μέσω τραπεζικού λογαριασμού, απαγορεύεται και είναι απολύτως άκυρη η με διαφορετικό τρόπο καταβολή των πάσης φύσεως αποδοχών και εν γένει αμοιβών του πρώτου εδαφίου προς το προσωπικό του Δημοσίου και των Ν.Π.Δ.Δ.

Με όμοια απόφαση μπορεί να εντάσσεται στο σύστημα της Ενιαίας Αρχής Πληρωμής και το πάσης φύσεως προσωπικό των Ο.Τ.Α. και να ρυθμίζεται κάθε σχετική λεπτομέρεια».

Από τα παραπάνω συνάγονται τα εξής:

Α) Αρχικά ίσχυε:

1. Η Ενιαία Αρχή Πληρωμής με τον παραπάνω νόμο ισχύει για το Δημόσιο και τα Ν.Π.Δ.Δ.
2. «Με όμοια απόφαση μπορεί να εντάσσεται στο σύστημα της Ενιαίας Αρχής Πληρωμής και το πάσης φύσεως προσωπικό των Ο.Τ.Α.», όπως αναφέρεται επίσης παραπάνω.
3. Πράγματι το προσωπικό των ΟΤΑ έχει ενταχθεί στην παραπάνω Ενιαία Αρχή Πληρωμής.
4. Από την ερμηνευτική εγκύκλιο με αριθμ. πρωτ.: 2/57873/24-8-2010 του Υπουργείου Οικονομικών, «Επί του άρθρου 19» Έναρξη εφαρμογής, σελίδες 24-25, αναφέρονται:

«Α. Φορείς των οποίων η μισθοδοσία βαρύνει τον κρατικό προϋπολογισμό», και

«Β. Ν.Π.Δ.Δ. των οποίων η μισθοδοσία βαρύνει τους οικείους προϋπολογισμούς».

Επομένως, οι ΤΟΕΒ που δεν βαρύνουν τον κρατικό προϋπολογισμό, δεν αναφέρονται, αφού δεν μιλάει για τα Ν.Π.Ι.Δ. η παραπάνω εγκύκλιος «Παροχή οδηγιών …».

Ως εδώ, δεν μας αφορούσε το θέμα, επειδή δεν είμαστε ούτε δημόσιο, ούτε ΝΠΔΔ.

Αλλά,

Β) Στη συνέχεια όμως:

1) Στην ΔΙΔΑΔ/Φ.81/28/οικ. 22624 (τροποποίηση της υπ’ αριθμ. 2/37345/0004/4-6-2010 (ΦΕΚ 784/Β΄/4-6-2010) απόφασης των Υπουργών Εσωτερικών, Αποκέντρωσης και Ηλεκτρονικής Διακυβέρνησης και Οικονομικών, στην παράγρ. 2, αναφέρει τα εξής:

2. Στο άρθρο 1 προστίθεται παράγραφος 3 ως εξής:

«**Απογράφονται τα φυσικά πρόσωπα που μισθοδοτούνται ή αμείβονται με πάσης φύσεως αμοιβή και συνδέονται με οποιαδήποτε σχέση ή σύμβαση εργασίας ή έργου με τους φορείς του ευρύτερου δημόσιου τομέα που υπάγονται στην παρ. 1 του άρθρου 1 του Ν. 2190/1994 (ΦΕΚ 28/Α΄), όπως ισχύει**».

Επομένως:

Εμείς οι εργαζόμενοι που είμαστε φυσικά πρόσωπα (αλλά και όσοι με σύμβαση εργασίας εργάζονται) στους ΟΕΒ (που είναι Φορείς του ευρύτερου δημόσιου τομέα), εντασσόμαστε στην Απογραφή, όπως ήδη αναφέραμε σε προηγούμενη αποστολή ενημέρωσής μας.

2) Ισχύει όμως βάσει του παραπάνω νόμου: ν. 3845/2010 «Μέτρα για την εφαρμογή του μηχανισμού στήριξης της ελληνικής οικονομίας από τα κράτη-μέλη της Ζώνης του ευρώ και το Διεθνές Νομισματικό Ταμείο» (ΦΕΚ 65, Τ. Α΄, στις 6 Μαΐου 2010), άρθρο 2, παράγρ. 1.β, αναφέρει τα εξής:

«[…] **Το προσωπικό που απογράφεται λαμβάνει τις πάσης φύσεως τακτικές ή έκτακτες αποδοχές, αποζημιώσεις και με οποιαδήποτε άλλη ονομασία αμοιβές, υποχρεωτικά μέσω τραπεζικού λογαριασμού από Ενιαία Αρχή Πληρωμής**…».

Επομένως, η τελευταία παράγραφος 2, μαζί με την παράγραφο 1, μας δίνουν ότι:

**Εμείς οι εργαζόμενοι στους ΟΕΒ, όχι μόνον απογραφόμαστε, αλλά επιπλέον εντασσόμαστε και στην Ενιαία Αρχή Πληρωμών, εφόσον έχουμε ήδη απογραφεί.**

Αυτό το τελευταίο συμπέρασμα είναι και απάντησή μας προς την αγαπητή συνάδελφό μας.

Με την ευκαιρία αυτή να σας ενημερώσω, από πλευράς μου, τα εξής:

Η Πιστοποίηση για την ένταξη στην Ενιαία Αρχή Πληρωμών Τελευταία ενημέρωση (21-5-2014)

Η Πιστοποίηση για την ένταξη στην Ενιαία Αρχή Πληρωμών γίνεται από το Υπουργείο Εσωτερικών και όχι από το Υπουργείο Αγροτικής Ανάπτυξης.

Όλα τα δικαιολογητικά της Απογραφής, εδώ και 10 (δέκα) μέρες βρίσκονται στην Ενιαία Αρχή Πληρωμών. Οι Δήμοι έχουν συλλέξει τα στοιχεία της Απογραφής και τώρα βρίσκονται εκεί.

Όμως, ήδη υπάρχουν κάποια στοιχεία που χρειάζονται να συμπληρωθούν (π.χ. πατρώνυμα συναδέλφων κλπ τα οποία δεν υπάρχουν καταχωρημένα στις καταστάσεις Απογραφής).

Αρμόδια υπάλληλος μου είπε τα εξής:

Οι περισσότεροι ΤΟΕΒ δεν έχουν e-mail. Το e-mail όμως είναι απαραίτητο για να λειτουργήσουν οι Οργανισμοί μας, επειδή θα «τρέχουν» ηλεκτρονικά οι ενημερώσεις.

Γι’ αυτό, όσοι ΟΕΒ δεν έχουν e-mail, να κατασκευάσουν ένα τέτοιο, που είναι πολύ εύκολο.

Έτσι, η Ενιαία Αρχή Πληρωμών, χρειάζεται ένα e-mail του Οργανισμού μας (ΤΟΕΒ ή ΓΟΕΒ) (ας είναι και του μονίμου ή εποχιακού συναδέλφου προς το παρόν) ώστε να επικοινωνήσει μαζί του.

Ερώτηση:

**Γιατί έχει γίνει-συσταθεί η Ενιαία Αρχή Πληρωμών;**

**Η απάντηση** είναι η εξής (όπως την πήραμε από το διαδίκτυο με ημερομηνία 19-5-2012).

«Στην ηλεκτρονική αναβάθμιση της Ενιαίας Αρχής Πληρωμών στο Δημόσιο έχει προχωρήσει το υπουργείο Οικονομικών. **Σήμερα το 89% των 636.701 υπαλλήλων του στενού και ευρύτερου δημόσιου τομέα πληρώνονται από την Ενιαία Αρχή Πληρωμών**, ενώ σύντομα και το 11% των υπολοίπων μισθοδοτούμενων θα ενταχθεί εντός συστήματος.

Τα υφιστάμενα δεδομένα της Ενιαίας Αρχής Πληρωμών έχουν ήδη μεταφερθεί σε νέο ηλεκτρονικό αυτοματοποιημένο σύστημα το οποίο αξιολογεί την πληρωμή των υπαλλήλων βάσει του ενιαίου μισθολογίου.

Σημειώνεται πως η Κυβέρνηση έχει αναθέσει σε αναλογιστική εταιρεία την εξειδικευμένη εκτίμηση του νέου μισθολογίου, η οποία θα επικεντρωθεί στις μισθολογικές ωριμάνσεις που ενσωματώνονται στο νέο μηχανισμό προαγωγών.

Εάν από την εκτίμηση αποκαλυφτεί οποιαδήποτε υπερβολική μισθολογική ωρίμανση στις αποδοχές, οι κανόνες προαγωγής θα αναπροσαρμοσθούν πριν το τέλος του 2012. Καμία προαγωγή δεν θα δοθεί πριν την σχετική εκτίμηση, αλλά και την θεσμική αναπροσαρμογή των κανόνων προαγωγής».